Nordjyllands Historiske Museum er snart klar med udstillingen af det tyske fly, der under 2. verdenskrig styrtede ned på en mark ved Birkelse.

Det tyske Messerschmitt-fly, der blev fundet på en mark ved Birkelse skal udstilles. Det skriver Nordjyllands Historiske Museum i en pressemeddelelse. Museet har fundet lokaler, der kan bevare de historiske flyvrag og samtidig udstille nogle af pilotens ejendele, så det bliver gjort på en sikker måde. På udstillingen bliver blandt andet flyets motor, agterhjul og maskingevær udstillet. Udover flyvraget kan man også komme til at se en masse af den tyske pilot Hans Wunderlichs personlige ejendele. Her kan man komme til at se blandt andet pung med mønter, hans soldaterpapirer og også de kondomer der blev fundet blandt hans ejendele. Udstillingen åbner Kr. Himmelfartsdag d. 25. maj klokken 13.00 på Skudehavnsveh nr. 35-37. Udstillingen vil blive åbnet af museumsdirektør Lars Nørbach sammen med Klaus og Daniel Kristensen. Det var de to, der fandt flyet på marken ved Birkelse. Udover de mange vragdele og ejendele fra Hans Wunderlich, så vil udstillingen fortælle om øjenvidneberetninger, omstændigheder omkring styrtet og museets efterfølgende arbejde med vraget. Udstillingen kommer til at være åben fra 25. maj til 8. juni.